Dis nou byna presies ’n jaar sedert Nala by die Herries kom bly het. Nala was een van 11 hondjies wie se vorige eienaars die elftal net so op die kleinhoewe gelos en met die pa- en mahond getrek het. Toe het die wonderlike mense van New Beginnings op hulle afgekom en hulle oor die klein brakkies ontferm.
En so het die Herries vir Nala gekry. Al 11 het goeie base gekry. Nog klein, maar moenie vir ’n oomblik dink Nala het vergeet dat sy eens ’n weggooibrakkie was nie. En steeds uitermate dankbaar oor die tweede kans wat sy gekry het. Gelukkig al haar boeties en sussies ook.
Sover ons weet, is sy op dieselfde dag gebore as wat Wolf, die poolhond, se vorige maatjie, Sheba, voor ’n bus beland het. Wolf was saam met Sheba onder die bus in – in plaas van die wit poolhond het die Herries hoe lank met ’n swartgesmeerde brak gesit van die bus se bande wat hom getrap, maar niks gebreek het nie.
Toe ou Pumba ook nog weens ouderdom onder die appelkoosboom ’n laaste lêplek kry, wou Wolf niks meer vreet nie. Toe kom Nala, en die twee is die grootste maats. Albei met lang hare, maar Wolf kry nie maklik koud nie, terwyl Nala in die winter tussen oom Herrie en mev. Herrie op die bed kom nesskop het. Sy “ontgin” behoorlik elke krieseltjie warmte wat van onder die komberse uitkom – of dit nou menselywe is, en of sy nou agter die warmwatersak aan migreer, sy soek die warmte. Wolf is gek oor iewers heen saamry, terwyl Nala die huis in hol as sy sien daar gaan ’n sleutel draai. Albei is erg daaroor om te gaan stap – as die stapkettings rinkel, raak hulle gek.
Die ondersteuning van die gesin, die kerk, die vriende, familie en kennisse en selfs vreemdes, selfs van oorsee is verstommend. Mev. Herrie is ’n reuse-steunpilaar. Gebede en gebede, ver meer as waarvan ’n mens ooit sal weet. ’n Buurvrou wat al ’n paar keer ’n lekker pot sop oorgebring het.
Sterkte en genade en genesing is my wens oom Herrie.Rus maar baie en suig suurklontjies vir die droeë mond.Ek weet ,want ek is ook genadiglik daardeur.En hou maar ‘n drinkdingetjie byderhand om al die gesonde eetgoedjies mee af te sluk!